钦定古今图书集成/方舆汇编/职方典/第1070卷 > 《湆淡滩》元·萨天钖
## 钦定古今图书集成/方舆汇编/职方典/第1070卷 > 《湆淡滩》元·萨天钖

长滩乱石如叠齿，前后行船如附蚁。逆湍冲激若登
天，性命斯须薄如纸。篙者倒挂牵者劳，扳崖仆石如
猿猱。十步欲进九步落，后滩未上前滩遭。上滩之难
难于上，绝壁虽有《孟贲》难致力。滩名况复呼湆淡，远
客攒眉增叹息。下滩之舟如箭飞，左旋右折如破围。
欢呼踏浪棹歌去，晴雪洒面风吹衣。飞流宛转乱石
隘，奔走千峰如马快。贾客思家一夕还，传与滩神明
日赛。下滩之易易如盘，走珠瞬目何可停。斯须长风
破浪快人意，朝可走越暮可吴。乃知逆顺有如此，逆
者悲愁顺者喜。请君听我《湆淡歌》，顺则流行逆须止。
顺者不必喜，逆者不必愁。人间顺逆俱偶尔，且得山
水从遨游。